C 28/32

Pritožba, ki jo je 20. novembra 2020 vložila Evropska komisija zoper sodbo Splošnega sodišča (deveti senat) z dne 9. septembra 2020 v zadevi T-437/16, Italija/Komisija

(Zadeva C-623/20 P)

(2021/C 28/52)

Jezik postopka: italijanščina

Stranke

Pritožnica: Evropska komisija (zastopniki: G. Gattinara, D. Milanowska, T. Lilamand, agenti)

Drugi stranki v postopku: Italijanska republika, Kraljevina Španija

Predlogi

Komisija Sodišču predlaga, naj:

— izpodbijano sodbo razveljavi;

— če meni, da stanje postopka to dovoljuje, prvostopenjsko tožbo zavrne kot neutemeljeno;

— Italijanski republiki naloži plačilo stroškov tega postopka in postopka na prvi stopnji.

Pritožbeni razlogi in bistvene trditve

Komisija v utemeljitev pritožbe navaja tri pritožbene razloge. Prvi razlog se nanaša na napačno uporabo prava pri razlagi člena 1d(6) Kadrovskih predpisov in pri razlagi obveznosti obrazložitve ter na kršitev obveznosti obrazložitve sodb Splošnega sodišča. Ta razlog je razdeljen na tri dele.

Prvi del se nanaša na napačno uporabo prava in na kršitev obveznosti obrazložitve v zvezi namenom takojšnje operativnosti kandidatov in je povezan s točko 137 izpodbijane sodbe.

Drugi del se nanaša na opredelitev nesorazmernega dokaznega bremena Komisije in na kršitev obveznosti obrazložitve; ta del je povezan s točkami 113, zadnji stavek, 138, 144, 147, zadnji stavek, od 157 do 161, 193 in 197 izpodbijane sodbe.

Tretji del se nanaša na napačno uporabo prava pri iskanju pravno zavezujočega akta v internih predpisih, ki jih je Komisija predložila v postopku; ta del se nanaša na točke od 132 do 135 izpodbijane sodbe.

Drugi razlog se nanaša na razna izkrivljanja dokazov, ki jih je Splošno sodišče storilo pri njihovi presoji, in na napačno uporabo prava.

Prvo izkrivljanje se nanaša na sporočilo Predsednika Komisije ter na njegovo odobritev s strani kolegija; to izkrivljanje je zajeto v točkah od 112 do 117 in 138 izpodbijane sodbe.

Drugo izkrivljanje se nanaša na presojo Poslovnika Komisije in pravil za njegovo izvajanje; to je zajeto v točkah 119 in 120 izpodbijane sodbe.

Tretje izkrivljanje se nanaša na presojo dela o jezikovnih zahtevah glede na postopek sprejetja v priročniku za operativne postopke in se navezuje na točke od 145 do 149 izpodbijane sodbe.

Četrto izkrivljanje se nanaša na neizvedbo celovite presoje dokumentov iz točk od (i) do (iii) zgoraj in se navezuje na točke od 132 do 137 in 139 izpodbijane sodbe.

Peto izkrivljanje se nanaša na presojo obvestila SEC(2006)1489 final in se navezuje na točke od 140 do 143 izpodbijane sodbe.

Šesto izkrivljanje se nanaša na presojo dokazov v zvezi z jeziki, ki jih uporablja osebje Komisije, ki opravlja revizijske naloge; Komisija v zvezi z istimi točkami sodbe zatrjuje tudi napačno uporabo prava; obe napaki se navezujeta na točke od 152 do 163 izpodbijane sodbe.

Sedmo izkrivljanje se nanaša na interno prakso Računskega sodišča na jezikovnem področju in na jezike, ki jih uporablja osebje Računskega sodišča; to izkrivljanje se navezuje na točke od 172 do 188 izpodbijane sodbe.

Tretji razlog se nanaša na nezakonitost analize Splošnega sodišča glede jezikov za komuniciranje kandidatov; ta se nanaša na točke od 219 do 224 izpodbijane sodbe.